Tove Videbæk (KRF), 2002-11-18:
Kristeligt Folkeparti var meget tilfreds med forhandlingerne og hele processen, der gik forud for dette forslag til arbejdsmarkedsreform.
Fra Kristeligt Folkeparti er vi helt enige i grundlaget
for denne reform, nemlig at det er både i den enkeltes og i samfundets interesse, at flere kommer i arbejde
Der skal gøres en ekstra indsats for at få de svageste ledige ind i og bedre integreret på arbejdsmarkedet.
Det skal også kunne betale sig at arbejde, samtidig med at der er de rigtige tilbud og den rette service til den enkelte ledige.
Et bærende element i reformen er også, at den enkelte skal i centrum, og indsatsen for at få den ledige i arbejde skal være bestemt af, hvilke behov den ledige har.
Systemet skal altså tilpasses den enkelte og ikke omvendt, og vejen tilbage til arbejdsmarkedet skal være den kortest mulige for den enkelte.
I Kristeligt Folkeparti ser vi det bl.a. som et meget positivt element, at de ledige skal have et individuelt tilpasset kontaktforløb igennem hele ledighedsforløbet med personlig kontakt minimum hver tredje måned, så de ledige ikke blot som nu er et CPR-nr., der skal have nogle ydelser og lidt aktivering en gang imellem.
Hele dette afsnit er helt i tråd med Kristeligt Folkepartis holdning til, hvordan vi skal behandle hinanden.
Og yderligere ved, at 75 pct.-kravet til aktivering afskaffes, forventer vi, at megen af den meningsløse og indimellem nedværdigende aktivering, som vi har set adskillige eksempler på, nu stopper.
Aktiveringsindsatsen skal være tilpasset den enkeltes ressourcer og behov, og der skal være et klart og målrettet jobsigte med aktiveringen.
Yderligere skal der kunne inddrages andre aktører i hele indsatsen for at hjælpe de ledige hurtigst muligt i arbejde.
Vi skal have flere med til at hjælpe med at sætte turbo på denne vigtige indsats.
Andre aktører kan f.eks. være private virksomheder, vikarbureauer, konsulentfirmaer, uddannelsesinstitutioner, a-kasser, faglige organisationer og foreninger, så det er en bred vifte af personer og foreninger, der fremtidig vil kunne hjælpe de ledige med at finde et arbejde.
Aftalen medfører også en forenkling af redskabsviften, så antallet af redskaber fra de gældende mange ordninger reduceres til tre generelle ordninger.
Samtidig med, at der sættes turbo på at hjælpe de ledige med at finde arbejde, sættes der et loft over kontanthjælp, således at det vil kunne betale sig at arbejde.
P.t. er det sådan, at det vil være en direkte udgift for især gifte personer på kontanthjælp at tage arbejde, og det er jo klart, at det er direkte demotiverende for at tage eller at finde et arbejde.
Sådan som det er nu, fastholdes mennesker i kontanthjælpssystemet eller kontanthjælpsfælden i årevis, måske endda i generationer.
I forbindelse med forhandlingerne var vi fra Kristeligt Folkeparti specielt optaget af forholdene for de unge både over og under 25 år med børn og så de handicappede.
Dette område vil vi fra Kristeligt Folkeparti under udvalgsarbejdet rette kikkerten lidt tættere imod og dyrke lidt ekstra, så vi sikrer os, at de gode forhold, som under forhandlingerne blev aftalt på disse områder, også helt konkret slår igennem i lovgivningen og i virkeligheden. Den nye Job- og CV-bank forventer vi os også en hel del af.
Den vil gøre det lettere for den enkelte arbejdsplads at finde den rette arbejdskraft, og den vil også gøre det lettere for alle aktørerne og hjælpe den ledige med at finde det rette arbejde.
Så alt i alt er der rigtig mange positive elementer i dette forslag til arbejdsmarkedsreform.
Der er under debatten nævnt en del problemer, som der naturligvis skal kigges lidt nøjere på under udvalgsarbejdet, men Kristeligt Folkeparti tilsiger gerne sin støtte til denne reform.